b'\n_START_ARTICLE_\nHeroes of Might and Magic\n_START_PARAGRAPH_\nHeroes of Might and Magic (sutrumpintai Heroes arba HoMM)\xc2\xa0\xe2\x80\x93 kompiuterini\xc5\xb3 strategini\xc5\xb3 \xc5\xbeaidim\xc5\xb3 serija. Serij\xc4\x85 kuria \xe2\x80\x9eNew World Computing\xe2\x80\x9c, \xe2\x80\x9e3DO Company\xe2\x80\x9c padalinys. \xc5\xa0iuo metu yra i\xc5\xa1leistos \xc5\xa1e\xc5\xa1ios dalys. \xc5\xbdaidimas yra \xc4\x97jim\xc5\xb3 strategija, kurioje esmin\xc4\xaf vaidmen\xc4\xaf vaidina herojai. Herojai kontroliuoja armijas ir magi\xc5\xa1kas galias. Armijas gali sudaryti \xc4\xafvairios mitin\xc4\x97s ir i\xc5\xa1galvotos b\xc5\xabtyb\xc4\x97s, kurios perkamos skirtingose pilyse. Kiekviena \xc5\xbeaidimo dalis pasi\xc5\xbeym\xc4\x97jo unikalia grafika, skirtingomis pilimis ir b\xc5\xabtyb\xc4\x97mis.\n_START_SECTION_\n\xc5\xbdaidimo veik\xc4\x97jai\n_START_PARAGRAPH_\nPagrindiniai \xc5\xbeaidimo veik\xc4\x97jai yra herojai. \xc5\xbdaid\xc4\x97jas gali herojus pasamdyti pilyje. Herojus valdo armijas, u\xc5\xbe laim\xc4\x97tus m\xc5\xab\xc5\xa1ius gauna patirties, laikui einant tobul\xc4\x97ja. Herojaus statistiniai duomenys nulemia armijos b\xc5\xabtybi\xc5\xb3 parametrus. Herojai taip pat gali rinkti artefaktus \xe2\x88\x92 stebuklingus daiktus, kurie duoda papildom\xc5\xb3 pried\xc5\xb3 prie herojaus statistini\xc5\xb3 parametr\xc5\xb3 ar papildom\xc5\xb3 kasdieni\xc5\xb3 resurs\xc5\xb3. Pirmose dalyse tik herojai, o v\xc4\x97lesn\xc4\x97se \xe2\x88\x92 ir tam tikros b\xc5\xabtyb\xc4\x97s gali naudoti magij\xc4\x85._NEWLINE_Armijas sudaro \xc4\xafvair\xc5\xabs real\xc5\xabs, istoriniai, mitologiniai ir k\xc5\xabr\xc4\x97j\xc5\xb3 i\xc5\xa1galvoti kariai. Visose dalyse buvo drakonai, elfai, druidai, riteriai, minotaurai. Pirmoje dalyje pilyje buvo po 5 skirtingas b\xc5\xabtybi\xc5\xb3 r\xc5\xab\xc5\xa1is, v\xc4\x97liau skai\xc4\x8dius did\xc4\x97jo, penktoje \xc5\xbeaidimo dalyje galima nusipirkti 7 skirting\xc5\xb3 r\xc5\xab\xc5\xa1i\xc5\xb3 b\xc5\xabtybes.'